Dacă aș fi un corporatist urban upper-midclass, cu pretenții de vestic și școala vieții zero, aș zice că fotbalul și manelele sunt două lumi care se îmbină într-un proletar pe care îmi pot vărsa tot disprețul.

Patronu’ de sus m-a ferit însă de așa nenorocire. Am petrecut câțiva ani în peluză, așa că știu că lumea de stadion e ca cea de autobuz: găsești băieți gata să dea un tag cu markerul pentru cauză, bătrâni care atâta bucurie mai au în viață, copii teribiliști și gălăgioși, studenți, sămânțari, dar și bogătanul ocazional, care stă pe două locuri, ca la tribuna oficială. Așadar, inevitabil, maneliștii aspiră atât din, cât și la banii patronilor și-a fotbaliștilor-vedetă.

Am dat o raită pe YouTube și pe la prietenii care merg cu regularitate la meciuri. Am vrut să văd care-s cele mai tari hituri pe care le-au cântat suporterii, de-a lungul anilor, la bețiile de după meciuri. Știu că o să fii dezamăgit că nu la toate am găsit o melodie asociată, așa că te poți consola cu motivaționala asta de la Guță și Mocanu, cât și cu această parodie all-inclusive de la Ciobanu. În rest, treaba stă după cum urmează.

Pentru Steaua București, aia de pe vremuri

Copilul de Aur - Steaua e numai una

România începe și se termină cu Steaua. Așa că nu-i de mirare că o să găsești o grămadă de melodii pe ritmuri balcanice dedicate ei. „Steaua e numai una” cântă mii de fani, la unison cu Copilul de Aur. Și nu numai ei. Asta pentru că, în 2008, a apărut pe net un clip pe care dinamoviștii Torje, Pulhac și Ropotan făceau karaoke pe melodie. Lucrul ăsta nu a prea priit conducerii clubului lor, așa că au fost amendați cu câte 5 000 de euro pentru incident. Scumpă beție.

În afară de bomba de mai sus, găsești o grămadă de alte dedicații, printre care „Noul imn stelist” al lui Piti Talent sau „Steliștii de elită”, dacă nu te deranjează un pic de rasism plus vocea lui Becali. A, și pentru că tot vorbim de latifundiarul din Pipera devenit savant la Jilava, Nyno și Beto au zis să profite de ocazie și să dea un vers despre toate binefacerile marelui patron FCSB.

Dinamo cu un fel de dis între maneliști

Jean de la Craiova - Dinamo

Dacă te crezi spartan, dar nu ești certat cu persanii, o să-ți cadă la fix elogiul ăsta dedicat alb-roșilor. „Vine, vine Borcea cu spartanii / fuge toți miliardarii” sunt niște versuri destul de actuale, mai ales dacă luăm în considerare recenta condamnare a lu’ Cristi în cazul retrocedărilor ilegale din Mamaia. Zic asta, pentru că-n același dosar Nicușor Constantinescu și-a luat și el cinci ani, iar primarul fugar al Constanței vreo nouă.

Gloria unui club nu se rezumă la intrarea la răcoare a unui om. Minune făcea dedicații câinilor acum câțiva ani, iar băieții din brigada Supras (care dau dedicație în piesă) cred că sunt (încă?) în libertate. Și e amuzant că PCH se bate cu cărămida în piept drept cea mai antonesciană peluză.

Oricum, facultatea e motiv de mândrie în România, așa că și dacă ultrașii din brigada asta s-ar vedea după gratii, tot ar încinge niște bairamuri și-acolo.

Nu putea lipsi Rapid din capul listei

A-tentat - Hai RAPID!

A-tentat era o formație care scotea și piese la mișto, așa cum zice și unul dintre cele două albume scoase de cei doi băieți, prin 2005 sau 2006. Ei bine, piesa asta pare o dedicație pe bune, în care rap-ul se îmbină magistral atât cu ritmul, cât și cu acapella aia cu „Exclusiv by Cosmin-X”.

Dacă ești amator de linii melodice clasice, cu versuri în care se folosesc metafore și comparații, Adi Minune marchează iar, cu o odă care se închină în fața muntelui de granit din Giulești. TOP!

Universitatea Craiova cea bătută de soaartă

Imn U.Craiova manea by ionutz

Habar n-am cine-i ionutz, dar artistul a făcut o treabă foarte bună în a descrie echipa Științei. „Te iubește toată lumea din Bănie / și întreaga Românie” abia dacă poate să cuprindă sentimentul resimțit de rebelii din țară, care refuză să conceapă că mai există și alte echipe în afară de cea din Craiova (sub orice formă ar fi ea).

Ce-i drept, și imnul oficial, ăla făcut de Ciri Mayer, are loc de cinste în cultura muzical-sportivă autohtonă. În fond, cine poate sta supărat când aude celebrul cvartet „De bucurie rar avurăm parte / în unele duminici, pe la nunți, / suntem olteni pe viață și pe moarte / suntem olteni, adică suntem mulți”? Eu și foștii colegi de liceu sigur nu, piesa asta semnificând de multe ori vârful unui majorat de succes.

Sistemul de la Urziceni

Imn Unirea Urziceni

Nu știu dacă e imnul oficial al clubului de fotbal ialomițean. Nici din descrierea „Imnul uniri urziceni by Bursuc” nu înțelegi mare lucru, așa că aștept să-mi zici tu dacă da sau nu. Ideea e că echipa asta a fost poreclită drept „Chelsea de Ialomița” după venirea lui Dan Petrescu ca antrenor.

Prin grupurile mele de prieteni, era cunoscută drept Uimirea Urziceni, mai ales că a apărut aproape din neant și a câștigat Liga I în sezonul 2008-2009! Uimirea a ținut doar până în 2011 însă, când echipa, hăituită de datorii de milioane de euro și retrogradată în liga secundă, s-a dus aproape la fel cum a venit.

Serios, ce clasament ar fi fără FC Botoșani?

imn fc botosani (neoficial)

OK, teoretic asta nu e manea. Dar loop-ul dance-trance-clubbin’ de pe fundal, falsetul executat fără drept de apel și alegerea fără echivoc a cuvintelor și clipul de sfârșit cu aplauzele alcătuiesc un deliciu rar întâlnit, împachetat în doar două minute și 22 de secunde.

Echipa a ajuns acum șase ani în Liga I. Ba chiar a bătut Dinamo destul de recent. În mintea mea, rețeta succesului e clară: înainte de fiecare meci, piesa asta de cinci ori pe repeat poate ridica și cel mai plafonat moral. Oricum, cinste lor!

Mai ții minte când Oțelul Galați era ceva fenomen în Liga I (Divizia A)?

Maneaua Oțelului Galați

Degeaba. Nu, că n-are rost. Orice cuvinte aș folosi, tot aș n-aș onora nici măcar pe de-un sfert echipa la care Dorinel Munteanu a făcut meserie. Știindu-i pe gălățeni, nici nu pot să-mi imaginez câte zile și nopți s-a chefuit pe capodopera asta după câștigarea campionatului și-a Supercupei, în 2011.

Ca orice poveste românească, clubul a sfârșit în mâinile vulturului Adamescu, care l-a devalizat și băgat în faliment în 2016. Dar, ca din cenușa unui phoenix și din portofelele suporterilor, clubul a pornit-o la drum din nou în 2017, în Liga a IV-a. A promovat recent în a III-a, iar acum se bate pentru locurile de promovare.

Sper ca o țară întreagă să cânte iar melodia asta în anii viitori, când echipa de pe Dunăre va zdrobi iar tot ce mișcă în fotbalul-păcăleală ce se practică azi în ligile superioare.

Editor: Răzvan Băltărețu